Kalkunid on meie talus kõige uuemad asukad, kes saabusid oktoobris . Sain need oma vanemate käest sünnipäevakingiks. Mulle on kalkunid alati meeldinud, ja sel aastal just seda kingitust tahtsingi. Arvasime, et augustis, kui on tegelikult mu sünnipäev, ei ole mõtet neid veel võtta, kuna ümber paigutada on lihtsam, kui nad enam välja ei käi. Seetõttu tulidki linnud paarikuuse hilinemisega.  Kuna ilmad olid ilusad, käisid kalkunid siiski mõne nädala jooksul siin väljas, kuid kuna nad lendavad üle aia ja siin on palju rebaseid, otsustasime, et neil on laudas ohutum. Kevadel ehitame neile pealt kinnise aia, sest sulgede kärpimine rikuks nende välimuse ära.